蔣子文

《搜神记》卷五

　　蒋子文者，广陵人也。嗜酒好色，挑挞无度。常自谓己：“骨清，死当为神。”汉末，为秣陵尉，逐贼至钟山下，贼击伤额，因解绶缚之，有顷遂死。及吴先主之初，其故吏见文于道，乘白马，执白羽，侍从如平生。见者惊走。文追之，谓曰：“我当为此土地神，以福尔下民。尔可宣告百姓，为我立祠。不尔，将有大咎。”是岁夏，大疫，百姓窃相恐动，颇有窃祠之者矣。文又下巫祝：“吾将大启佑孙氏，宜为我立祠；不尔，将使虫入人耳为灾。”俄而小虫如尘虻，入耳皆死，医不能治。百姓愈恐。孙主未之信也。又下巫祝：“吾不祀，我将又以大火为灾。”是岁，火灾大发，一日数十处。火及公宫。议者以为“鬼有所归，乃不为厉”，宜有以抚之。于是使使者封子文为“中都侯”，次弟子绪为“长水校尉”，皆加印绶。为立庙堂。转号钟山为蒋山，今建康东北蒋山是也。自是灾厉止息，百姓遂大事之。

《搜神后传》卷五

　　王导子悦为中书郎，导梦人以百万钱买悦，导潜为祈祷者备矣。寻掘地，得钱百万，意甚恶之，一一皆藏闭。及悦疾笃，导忧念时至，积日不食。忽见一人，形状甚伟，被甲持刀。问是何人，曰：“仆，蒋侯也。公儿不佳，欲为请命，故来尔。公勿复忧。”导因与之食，遂至数升。食毕，勃然谓导曰：“中书命尽，非可救也。”言讫不见。悦亦 陨绝。 
　　会稽郧县东野有女子姓吴，字望子，路忽见一贵人，俨然端坐，即蒋侯像也。因掷两橘与之。数数 形见，遂隆情好。望子心有所欲，辄空中得之。 常思脍，一双鲤自空而至。

《历代神仙通鉴》卷十·第四节

　　初， 秣陵尉 蒋歆逐盗，死于 钟山，封蒋侯，立庙山下。（孙）权因祖讳[ 孙权祖父名钟]，改名蒋山。

《资治通鉴》卷一百四十四

　　崔慧景之逼建康也，东昏侯拜蒋子文为假黄钺使持节相国太宰大将军录尚书事 扬州牧 钟山王，及（萧）衍至，又尊子文为灵帝，迎神像入后堂，使巫祷祀求福。

《太平寰宇记》卷九十

　　蒋庙，按《金陵图》云：锺山，故金陵山。后汉末，蒋子文为 秣陵尉，逐盗 钟山北，伤额而死，尝自谓青骨死，当为人​​主，主祸福。至大帝卜都，子文乘白马，搔头执白羽扇见形，令故吏白吴主为立庙，不尔当百姓大疫。大帝犹未信之，又翊日见于路，曰：“当令飞虫入人耳后。”如其言，帝诏立庙 钟山，封子文为蒋侯，改钟山为蒋山，即此也。

历史遗存

蒋子文的传说不足为信，但后人为了纪念，将南京（即东汉秣陵）的紫金山改称蒋山。在今天的南京，建有白马公园，即以他的典故命名，并造子文阁以示纪念。